Nerd

'ne Nerd (spreek oet es näörd) is 'n benaoming veur 'ne persoen, gemeinelek joonk, mèt bovegemiddeld väöl intellectueel intresses, dee ziech daodoor min of mie boete de hoofstroum vaan zien leeftiedsgenote stèlt. 't Woord is aofkumsteg oet 't Amerikaans Ingels; de etymologie is oonbekind. Zeker in de VS gebruuk me ouch 't woord geek mèt oongeveer dezelfde beteikenis (meh mesjiens 'n get aander laojing). Es antoniem is dao de jock bekind; 'n atletisch en populair meh oonintelligent tiep. 'ne Nerd weurt in 't algemein aofgesjèlderd es intelligent, meh sej, oonaontrèkkelek en sociaol oonhendeg: me zuut häöm neet dèks op fieskes en heer hèlt ziech neet bezeg mèt sport. De stereotype nerd is euver 't algemein blaank en mannelek. 't Archetyp vaan de nerd hèlt ziech bezeg mèt exakte wetensjappe. Neet allein de wetensjappe weure evels mèt nerds in verband gebrach: ouch obsessief intresses in oonder mie stripverhaole, sciencefiction, fantasy en computerspeule weure mèt 't nerddom in verband gebrach.

Wie wel mie sjelwoord is 't woord nerd door de jaore heer touwgeëigend door de lui um wee 't geit. Binne kring vaan exakte wetensjapsstudente en fangemeinsjappe neump me ziech vol trots nerd.

Categorie:Sjelname